
Uznesenie Okresný súd Stará Ľubovňa v exekučnej veci oprávneného: Mesto Stará Ľubovňa, so sídlom Obchodná 1, 064 01 Stará Ľubovňa, IČO: 00 330 167, proti povinnej: A. B., nar. XX.X.XXXX, trvale bytom C. XXXX/ XX, XXX XX D. E., v konaní o vymoženie 33,33 Eur s príslušenstvom, takto rozhodol: Súd námietky povinnej proti trovám exekúcie z a m i e t a. odôvodnenie: 1. Okresný súd Stará Ľubovňa poverením číslo 5710044682 zo dňa 16.5.2017 poveril súdneho exekútora JUDr. Ing. Jána Gaspera, PhD. vykonaním exekúcie za účelom uspokojenia pohľadávky oprávneného vo výške 33,33 Eur a trov exekúcie, na základe právoplatného a vykonateľného exekučného titulu - výkaz daňových nedoplatkov č. 0056451 zo dňa 7.3.2017 vydaný oprávneným. Exekučné konanie sa začalo spísaním návrhu oprávneného na vykonanie exekúcie do zápisnice súdneho exekútora dňa 30.3.2017. 2. Dňa 14.6.2018 povinná doručila súdu námietky proti trovám exekúcie, ktoré odôvodnila tým, že dňa 31.5.2018 prevzala upovedomenie o začatí exekúcie zo dňa 3.3.2018, ktorým ju súdny exekútor vyzval na zaplatenie sumy 33,33 eur, ale nesúhlasí s výškou vyčíslených trov exekúcie v sume 175,88 eur. Priloženými dôkazmi preukázala, že predmet exekúcie v sume 33,33 eur zaplatila priamo do pokladne oprávneného a sumu 19,92 eur na účet súdneho exekútora. Podľa názoru povinnej patrí preto súdnemu exekútorovi odmena vo výške 33,19 eur s DPH a hotové výdavky, ktoré súdny exekútor v upovedomení bližšie nešpecifikoval, pričom predbežné trovy exekúcie vyčíslil na sumu 122,63 eur. Povinná je toho názoru, že súdny exekútor môže požadovať približne 50,- eur. Na základe uvedených skutočností povinná navrhla, aby súd exekúciu zastavil a priznal súdnemu exekútorovi len skutočné trovy exekúcie, ktoré skutočne a preukázateľne vynaložil na vymoženie vymáhanej pohľadávky. 3. Následne dňa 20.6.2018 postúpil súdu námietky povinnej proti trovám exekúcie aj súdny exekútor. Uviedol, že povinná prevzala upovedomenie o začatí exekúcie dňa 31.5.2018 a námietky boli podané na poštovú prepravu dňa 14.6.2018. K námietkam povinnej sa nevyjadril. V prílohe tohto podania predložil aj Upovedomenie o začatí exekúcie zo dňa 23.5.2018 s fotokópiou doručenky preukazujúcej prevzatie upovedomenia povinnou dňa 31.5.2018, fotokópiu obálky s pečiatkou preukazujúcou podanie námietok na poštovú prepravu dňa 14.6.2018 a doklady preukazujúce úhradu vymáhanej pohľadávky vo výške 33,33 eur oprávnenému a vklad na účet súdneho exekútora vo výške 19,92 eur. 4. Podľa § 243h ods. 1 prvá veta Podľa § 50 ods. 1 zákona NR SR č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších právnych predpisov (ďalej len ,,EP“), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017.
5. Podľa § 201 ods. 1 EP v znení účinnom do 31.3.2017, predbežné trovy exekúcie určuje exekútor podľa osobitného právneho predpisu v upovedomení o začatí exekúcie. V rámci predbežných trov exekúcie exekútor vyčísli odmenu najviac v rozsahu ako pri upustení od exekúcie; náhradu výdavkov a náhradu za stratu času vyčísli len v rozsahu ich skutočnej výšky v čase vydania upovedomenia o začatí exekúcie. Zároveň povinného upozorní, že ak dlh nesplní, tak trovy exekúcie môžu byť vyššie, a predbežne vyčísli ich výšku. 6. Podľa § 201 ods. 2 EP v znení účinnom do 31.3.2017, účastník konania môže vzniesť u exekútora do 14 dní od doručenia upovedomenia o začatí exekúcie námietky proti trovám exekúcie. O námietkach rozhoduje súd (§ 45). Proti rozhodnutiu súdu o námietkach proti trovám exekúcie nie je prípustné odvolanie. 7. Podľa § 30 vyhlášky č. 68/2017 Z. z., v exekučných konaniach začatých do 31. marca 2017 patrí exekútorovi odmena a náhrady podľa predpisov účinných do 31. marca 2017. 8. Podľa § 4 ods. 1 vyhlášky MS SR č. 288/1995 Z. z. o odmenách a náhradách súdnych exekútorov v znení neskorších právnych predpisov (ďalej len ,,citovanej vyhlášky“), základom na určenie odmeny súdneho exekútora za výkon exekučnej činnosti pri exekúcii na peňažné plnenie je výška vymoženej pohľadávky, ak ďalej nie je ustanovené inak (§ 6, § 14 až 16). 9. Podľa § 5 ods. 1, 2 citovanej vyhlášky, odmena súdneho exekútora je 20 % zo základu na jej určenie, najmenej však 33,19 eura a najviac 33 193,92 eura. Ak súdny exekútor upustí od vykonávania exekúcie podľa § 46 ods. 3 zákona, patrí mu 50 % z odmeny vypočítanej podľa odseku 1. 10. Podľa § 201 ods. 3 EP v znení účinnom do 31.3.2017, rozhodnutie súdu o námietkach sa doručí oprávnenému, povinnému a exekútorovi. 11. Podľa § 201 ods. 4 Exekučného poriadku, toto rozhodnutie je vykonateľné, len čo bolo doručené exekútorovi poverenému vykonaním exekúcie. 12. Podľa § 47 ods. 3 EP v znení účinnom do 31.3.2017, ak povinný uhradí pohľadávku po začatí exekučného konania skôr, ako mu uplynie lehota na podanie námietok, má exekútor nárok na náhradu trov konania vo výške ustanovenej osobitným predpisom v rovnakom rozsahu ako v prípade upustenia od vykonania exekúcie. Do doručenia poverenia súdu na vykonanie exekúcie má však exekútor nárok iba na odmenu za spísanie návrhu na vykonanie exekúcie a nárok na náhradu účelne vynaložených hotových výdavkov. 13. Súd preskúmal námietky povinnej proti trovám exekúcie a zistil, že boli podané včas. Upovedomenie o začatí exekúcie bolo povinnej doručené dňa 31.5.2018, pričom námietky boli doručené súdu dňa 14.6.2018, t. j. v posledný deň lehoty 14 dní na podanie námietok, resp. dňa 14.6.2018 boli odoslané súdnemu exekútorovi (podané na poštovú prepravu), teda v zákonom stanovenej lehote na podanie námietok uvedenej v ustanovení § 201 ods. 1 EP v znení účinnom do 31.3.2017. 14. Z obsahu podaných námietok vyplýva, že povinná namieta nesprávnosť vyčíslených trov exekúcie, resp. ich nezrozumiteľnosť z dôvodu, že súdny exekútor v upovedomení o začatí exekúcie uviedol predbežné trovy exekúcie vo výške 122,63 eur bez ich bližšej špecifikácie. Podľa názoru povinnej však skutočná výška trov exekúcie môže byť približne 50,- eur, a to s prihliadnutím na nízke výdavky súdneho exekútora súvisiace so zisťovaním majetkových pomerov povinnej a na vynaloženie ďalších hotových výdavkov na poštovné. 15. Na základe uvedených skutočností súd pristúpil k preskúmaniu námietok povinnej, ako aj upovedomeniu o začatí exekúcie. Podľa § 4 ods. 1, § 5 ods. 1 vyhlášky základom na určenie odmeny súdneho exekútora je výška vymoženej pohľadávky, z ktorej sa vypočíta odmena, a to 20 %, najmenej však 33,19 eura a najviac 33.193,92 eura. Z takto vypočítanej sumy patrí podľa § 5 ods. 2 citovanej vyhlášky súdnemu exekútorovi odmena vo výške 50 % (ako pri upustení od exekúcie). Súdny exekútor preto podľa názoru súdu pri vyčíslení odmeny postupoval správne a jej výšku vyčíslil najviac v rozsahu ako pri upustení od exekúcie, teda vo výške 10% z vymoženej pohľadávky, t. j. v tomto prípade v minimálnej zákonnej výške 33,19 eur + DPH. Popri uvedenej odmene súdny exekútor v upovedomení vyčíslil aj hotové výdavky vo výške 69,- eur s DPH vo výške 13,80 eur. V upovedomení o začatí exekúcie
tak súdny exekútor vyzval povinnú, aby v lehote 14 dní od doručenia upovedomenia zaplatila vymáhanú pohľadávku oprávneného 33,33 eur a jej príslušenstva 19,92 eur, ako aj trovy exekúcie 122,63 eur, spolu 175,88 eur. Súd sa preto ďalej zaoberal výškou hotových výdavkov, ktoré si súdny exekútor uplatnil v predmetnom upovedomení. 16. V zmysle ust. § 22 ods. 1 citovanej vyhlášky patrí súdnemu exekútorovi popri odmene aj náhrada hotových výdavkov účelne vynaložených v súvislosti s vykonávaním exekučnej činnosti. Táto náhrada zahŕňa najmä cestovné náhrady (podľa osobitného predpisu), poštovné a telekomunikačné výdavky, znalecké náhrady a poplatky. V danom prípade súd nemal k dispozícii špecifikáciu súdnym exekútorom uplatnených hotových výdavkov ani exekútorský spis, z ktorého by tieto vyplývali, preto nebolo možné zistiť skutočnú výšku týchto výdavkov. S prihliadnutím na poštovné výdavky (min. čo sa týka doručovania žiadosti o udelenie poverenia na vykonanie exekúcie a upovedomenia o začatí exekúcie povinnej), ktoré súdny exekútor do tohto štádia konania vynaložil, ako aj na ďalšie výdavky súvisiacimi s poplatkami, napr. za lustrácie v príslušných registroch, prípadne inými súčinnosťami, ktoré súdni exekútori vo všeobecnosti vykonávajú už pri začatí exekučného konania, sa však súdu s poukazom na možnosť bezplatného elektronického doručovania javia uplatnené hotové výdavky vo výške 82,80 eur s DPH (69,eur + 13,80 eur DPH) ako neobjektívne, neodzrkadľujúce skutočnú výšku trov exekúcie v čase vydania upovedomenia o začatí exekúcie. Súd v tomto prípade poukazuje na skutočnosť, že povinnosťou súdneho exekútora je v každom prípade vyčísliť trovy exekúcie v upovedomení o začatí exekúcie tak, aby zohľadňovali ich skutočnú výšku v čase vydania upovedomenia, a zároveň predbežné trovy exekúcie v prípade neuhradenia pohľadávky oprávneného v lehote na podanie námietok. Uvedené pritom jednoznačne vyplýva zo znenia ust. § 201 ods. 1 Exekučného poriadku druhá veta za bodkočiarkou, podľa ktorého, v rámci predbežných trov exekúcie exekútor vyčísli odmenu najviac v rozsahu ako pri upustení od exekúcie; náhradu výdavkov a náhradu za stratu času len v rozsahu ich skutočnej výšky v čase vydania upovedomenia o začatí exekúcie. 17. V prípade neuhradenia pohľadávky oprávneného v lehote na podanie námietok, súdny exekútor v upovedomení o začatí exekúcie v zmysle ust. § 201 ods. 1 tretia veta Exekučného poriadku povinného upozorní, že ak dlh nesplní, tak trovy exekúcie môžu byť vyššie, a predbežne vyčísli ich výšku. Podľa § 5 ods. 1 citovanej vyhlášky je v takom prípade odmena súdneho exekútora 20 % zo základu na jej určenie, tak ako to uviedol aj súdny exekútor v upovedomení o začatí exekúcie. Vychádzajúc z výšky vymáhanej pohľadávky 33,33 eur patrí súdnemu exekútorovi v tomto prípade rovnako odmena v minimálnej zákonnej výške 33,19 eur + DPH. Čo sa týka predbežných trov exekúcie, tieto súdny exekútor v upovedomení vyčíslil rovnako vo výške 69,- eur s DPH. Súdny exekútor tak v rámci predbežných trov exekúcie vyčíslil hotové výdavky v prípade uhradenia či neuhradenia vymáhanej pohľadávky oprávneného v rovnakej výške 122,63 eur. 18. Súdu nie je známy spôsob výpočtu predbežných trov exekúcie, t. j. na základe akých skutočností dospel súdny exekútor k uvedenej výške predbežných hotových výdavkov. Na druhej strane je nevyhnutné konštatovať, že súdnym exekútorom takto vyčíslené trovy exekúcie majú iba predbežný a informatívny charakter. Výška predbežných trov exekúcie predstavuje predpokladané celkové trovy exekúcie, teda trovy, ktoré vzniknú v prípade, ak povinný neuhradí vymáhanú pohľadávku v lehote 14 dní od doručenia upovedomenia o začatí exekúcie. Tieto trovy pozostávajú z odmeny súdneho exekútora za výkon exekučnej činnosti (t. j. 20 % z vymoženej sumy), a z predpokladaných celkových hotových výdavkov a straty času. Na začiatku exekučného konania totiž nemožno objektívne určiť výšku výdavkov, ktoré počas exekúcie súdnemu exekútorovi vzniknú, pričom je nepochybné, že v prípade neuhradenia pohľadávky oprávneného v lehote na podanie námietok, budú hotové výdavky v prebiehajúcej exekúcii rásť. 19. V prípade, že v priebehu exekúcie súdny exekútor vymôže vymáhaný nárok oprávneného spolu s trovami exekúcie (predbežne vyčíslenými) niektorým zo spôsobov určených na vymáhanie peňažných pohľadávok, alebo dôjde k dobrovoľnej úhrade vymáhanej pohľadávky oprávneného s trovami exekúcie zo strany povinného, teda ak sa exekúcia skončí vymožením pohľadávky, jej príslušenstva a trov exekúcie, je súdny exekútor povinný podľa § 60 ods. 1 písm. e) Exekučného poriadku bezodkladne vrátiť súdu poverenie na vykonanie exekúcie. Po skončení exekúcie je však súdny exekútor ešte pred vrátením poverenia na vykonanie exekúcie povinný vyhotoviť konečné vyúčtovanie v zmysle § 60 ods. 2 Exekučného poriadku, v ktorom uvedie najmä výšku vymoženej pohľadávky oprávneného, výšku vymožených trov oprávneného, výšku vymožených trov exekúcie exekútora v členení odmena
exekútora, náhrada hotových výdavkov, náhrada za stratu času a daň z pridanej hodnoty, ak je exekútor platiteľom dane z pridanej hodnoty. Ak súdny exekútor zistí, že vymohol na trovách exekúcie od povinného viac, než bola skutočná výška vzniknutých trov exekúcie, je povinný tento vzniknutý preplatok povinnému vrátiť. 20. V posudzovanom prípade je nesporné a zrejmé, že povinná dňa 4.6.2018 uhradila vymáhanú pohľadávku oprávneného vo výške 33,33 eur, ako aj trovy exekúcie oprávneného za spísanie návrhu na vykonanie exekúcie vo výške 19,92 eur, teda v lehote 14 dní od doručenia upovedomenia o začatí exekúcie. Súdny exekútor má preto nárok na odmenu vo výške 33,19 eur s DPH a náhradu hotových výdavkov v ich skutočnej výške. 21. Rovnako je zrejmé, že hotové výdavky v čase vydania upovedomenia nemôžu dosahovať výšku predbežných celkových predpokladaných trov exekúcie. Súd preto opätovne poukazuje na skutočnosť, že súdny exekútor je povinný vyčísliť trovy exekúcie v upovedomení o začatí exekúcie tak, aby zohľadňovali ich skutočnú výšku v čase vydania upovedomenia, prípadne skutočnú výšku trov povinnému pre potreby úhrady vymáhanej pohľadávky a trov exekúcie na jeho žiadosť oznámiť, a to ku dňu dobrovoľného plnenia zo strany povinného, nakoľko súdny exekútor nemôže v čase vydania upovedomenia vedieť či a kedy presne v lehote 14 dní od jeho doručenia povinný dobrovoľne splní to, čo mu ukladá vykonateľné rozhodnutie. V tejto súvislosti súd uvádza, že exekúcia sa považuje za skončenú v prípade, ak po začatí exekučného konania povinný dobrovoľne splní celú pohľadávku oprávneného, t. j. ku dňu jej dobrovoľného splnenia. Súdny exekútor následne od vykonania exekúcie upustí v zmysle ustanovenia § 46 ods. 8 Exekučného poriadku v platnom znení a exekúcia sa končí bez vydania osobitného rozhodnutia súdu o jej skončení. 22. Upustenie od vykonania exekúcie je osobitným spôsobom skončenia exekúcie a je podmienené tým, že povinný dobrovoľne splní to, čo mu ukladá vykonateľné rozhodnutie. Patrí tu však aj náhrada trov exekúcie vrátane odmeny a nákladov exekútora ku dňu dobrovoľného splnenia. Splnenie je najčastejším dôvodom zániku dlhu. Je však potrebné rozlišovať, kedy k splneniu dlhu došlo, teda či pred podaním návrhu na vykonanie exekúcie alebo po začatí exekučného konania. 23. Splnenie je dôvodom zániku práva a nadväzne na to aj zastavenia exekúcie len vtedy, ak k plneniu došlo mimo vykonávania exekúcie, t. j. ešte pred podaním návrhu na vykonanie exekúcie. V takom prípade možno konštatovať, že oprávnený podal nedôvodný návrh na vykonanie exekúcie. To isté platí aj pre čiastočné splnenie vymáhanej pohľadávky pred začatím exekučného konania. V opačnom prípade, ak povinný plní v prospech oprávneného po začatí exekučného konania, pôjde vždy o vymoženie, resp. čiastočné vymoženie pohľadávky, exekúcia bez ďalšieho končí a žiadne rozhodnutie sa nevydáva. 24. Ak teda vymáhaný nárok zanikol splnením až po začatí exekučného konania, nie je to dôvodom na rozhodnutie exekučného súdu o zastavení exekúcie. Ak totiž po začatí exekučného konania povinný dobrovoľne splní celú pohľadávku oprávneného, súdny exekútor od vykonania exekúcie upustí v zmysle ustanovenia § 46 ods. 8 Exekučného poriadku v platnom znení a exekúcia sa končí bez vydania osobitného rozhodnutia súdu o jej skončení. Ak dôjde k splneniu vymáhaného nároku preto, že ho súdny exekútor vymohol, exekúcia sa týmto vymožením končí rovnako bez osobitného rozhodnutia súdu. 25. Na základe uvedeného súd dospel k záveru, že povinná uhradila dňa 4.6.2018 vymáhanú pohľadávku oprávneného vo výške 33,33 eur a trovy oprávneného vo výške 19,92 eur, a zároveň neuhradila trovy exekúcie, ktoré súdnemu exekútorovi vznikli v súvislosti s účelným vymáhaním nároku oprávneného, tak uvedenými úhradami neuhradila celú vymáhanú pohľadávku. Z tohto dôvodu podľa názoru súdu úhradou uvedených súm nedošlo k naplneniu predpokladov na zastavenie exekúcie (podľa § 57 ods. 1 písm. f/ Exekučného poriadku ani ustanovenia § 46 ods. 8 Exekučného poriadku v znení účinnom do 31.3.2017), a teda neboli splnené podmienky na upustenie od vykonania exekúcie zo strany súdneho exekútora, keďže nedošlo k úplnej úhrade vymáhanej pohľadávky. 26. Súd zároveň opakovane uvádza, že aj v prípade úhrady vzniknutých trov exekúcie vo vyššej sume než je ich skutočná výška, je súdny exekútor povinný vzniknutý preplatok povinnému vrátiť a v konečnom vyúčtovaní v zmysle § 60 ods. 2 Exekučného poriadku uviesť výšku vymožených trov exekúcie.
Vzhľadom na uvedené skutočnosti súd o námietkach povinnej proti trovám exekúcie rozhodol tak, ako je uvedené vo výroku tohto uznesenia. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť len proti dôvodom uznesenia nie je prípustná. Sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2024:8517202252.2 (dáta aktuálne k 10. 11. 2026). Záväzné je znenie zverejnené súdom.




